叔誨宿邀湖上之遊以故不果往
作者：黄庭堅
朝代：宋

paragraphs: 芰荷採盡荇田田，湖光價當酒十千。
主人邀客殊未來，西風枕簟廢書眠。
睡罷書窗翻墨汁，龍蛇起陸雲雨濕。
晚筵紅袖勸傾盃，公榮坐遠酌不及。
章臺柳色未知秋，折與行人鞭紫騮。
金城手種亦如此，今日摇落令人愁。
雙飛鴛鴦一朝隻，舂鉏欲匹畏白鷗。
風標公子誠自多，波浄月明如鵾何。